歌送范陽盧君
作者：釋重顯
朝代：宋

paragraphs: 范陽居士來鄞水，動地仙飇向人起。
乳峰直上雲霞開，步驟大衢到如此。
茫茫塵世誰知交，當場問我非相饒。
禪家畢竟無他事，古雪巖前曾未消。
俄然悵望辭叢室，荷負難兮淚深溢。
遠幸流方且莫論，再得從容又何日。
迢迢故國殊存想，冷碧柯山分指掌。
況有覺雄華藏師，歸去百城共游賞。